Kenneth Haastrup fra Aggersund har fem grunde i byen, som han bruger til biler, skrot og byggematerialer. Siden 2003 har han ligget i krig med skiftende kommuner, borgmestre og lokale borgere. Ingen har kunne stoppe ham indtil nu, og sådan regner Kenneth Haastrup med, at det bliver ved med at være. - Det sker jo aldrig. Du kan jo ikke lave loven om, bare på grund af, at der er nogen, der synes, at det er træls. Fordi der er fire borgere, der synes, at det ser træls ud, derfor kan de jo ikke ændre loven. Det er der vel ikke nogen, der er så dumme, at de tror på, siger Kenneth Haastrup fra Aggersund til TV2 Nord. Både den tidligere Løgstør og senere Vesthimmerlands Kommune har i flere omgange forsøgt at få ham til at fjerne de mange ramponerede biler, fra hans grunde i Aggersund. Mange af de gamle biler og skrot står linet op direkte ud til hovedvejen mellem Fjerritslev og Aars. Kenneth Haastrup mener, at der bliver kørt en hetz mod ham. - Det eneste, de får ud af det, det er, at kommunen bruger en masse penge, som de kunne have brugt meget bedre til alt muligt andet. De kommer ingen vegne med det. Nu har de forsøgt i adskillige år med alt muligt, men jeg går ud som en fri mand hver gang. Der er jo ikke noget. Det er kun, hvis du gør noget ulovligt, du kan blive dømt, påpeger Kenneth Haastrup over for TV2 Nord.

Referat:
Bil- og skrothandler Kenneth Haastrup fra Aggersund mener ikke, at loven kan stoppe ham.